  Виталий Пронин Губилы сӥзем шулдыръяськонэ   1 сюрс 500-лэсь уно калык люкаськиз. Удмуртъёс вашкала дырысен губилэсь уно пӧртэм сиён пӧрало. Сое лыдэ басьтыса но интыысь туризмез азинтон вылысь пӧрмиз таиз фестиваль.«Губи-Fest»-э Балезино, Юкаменск но Глазов ёросъёсысь куноос вуылӥзы, озьы ик - артысь Киров улосысь Фалёнки ёросысь коллектив. Яр ёрос администрациысь лулчеберетъя ёзэтэн кивалтӥсь Николай Трефилов вераз:- Киров улосысь куноосмы доры картошкалы сӥзем фестивалязы вуылӥм вал. Таӵе ужрадъёс ог-огенымы кусып тупатыны юртто.Быдэс фестивальлэн чеберъянэз луиз, шуыны луоз, дано улосчимы, Удмуртиысь калык артистка Надежда Уткина. Фестивалез со шулдыр кырӟанэн усьтӥз. Нош «Губиен узыр доре» концертэ ог 50 пала кырӟасьёс но 15 коллективъёс пыриськизы.Нокинлы мӧзмыны дыр ӧй вал. Нырысь 40 пала мылкыд карисьёс «Нюлэскы губияны» конкурсэ пыриськизы: час ӵоже губиязы. Жюри соослэсь кудызэс эскериз, пӧртэм номинациосъя йылпумъянъёс лэсьтӥз. Горд йырсиё кырӟасьёс концерт возьматӥзы.«Паймымон суред губи» туспуктэмъёсын вожвылъяськонэ 30-лэсь ятыр адями пыриськиз. Нош «Пиналъёс - пичи губиос» площадкаын выжыкылысь геройёс, Маша но Гондыр, покчиосын пӧртэм шудонъёсын шудӥзы. Озьы ик тэшкылиослы туж тунсыко потӥз губиез микроскоп улын эскерыны.Ёросъёсысь вуэм кибашлыос киужъёсынызы адӟытон радъязы, мылкыд карисьёсты векчи ньӧрлэсь турлы арбериос лэсьтыны дышетӥзы. Люкаськем калыкез паймытӥзы Яр ёросысь ветеранъёслэн огазеяськонъёссы - губилэсь пӧртэм пумо сиён пӧраллям. Со сяна, фестивальын «Губиен ческыт сиёнъёс» ярмарка ужаз. Татын котькудӥз веръяны быгатӥз губиен пӧрам сиёнъёсты: перепеч, пельнянь, губинча, табань... Дӥськут вуризы, губи шоры учкыса.Фестивальлы пус кылдытонъя ӵошатскон ялэмын вал, отын вормисе потӥз Балезино ёросысь Владимир Власов. Пус вӧзы фестивальлэн аслаз гимнэз но вордӥськиз. Кылъёссэ гожтӥз Ярысь кылбурчи Светлана Шутова, нош гурзэ -  Надежда Уткина. Со ик, праздникез йылпумъяса, быдэстӥз Яр ёросэз но губиез данъясь гимнэз.Наталия Самсонова Туспуктэм: minkultura.udmurt.ru  